b'\n_START_ARTICLE_\nRaban Mauro\n_START_SECTION_\n\xc5\xbdivotopis\n_START_PARAGRAPH_\nRaban Mauro, jo\xc5\xa1 poznat kao Hrabanus Mauros Magnetius rodio se u Mainzu oko 780. godine. Kao mladi\xc4\x87 ulazi u benediktinsku opatiju u Fuldi gdje dobiva ime Mauro, po jednom od prvih u\xc4\x8denika sv. Benedikta. \xc4\x90akonsko re\xc4\x91enje je primio 801. godine, a sljede\xc4\x87e odlazi u Tours gdje zapo\xc4\x8dinje studij teologije pod Alkuinom. Tijekom 803. godine pozvan je da se vrati u Fuldu gdje djeluje kao u\xc4\x8ditelj, a poslije i kao voditelj teolo\xc5\xa1ke \xc5\xa1kole u opatiji. Zahvaljuju\xc4\x87i Rabanu teolo\xc5\xa1ka \xc5\xa1kola u Fuldi postala je vode\xc4\x87a u Frana\xc4\x8dkom carstvu. Postao je prezbiter 814. godine. Pod opatom Ratgarom bila je vi\xc5\xa1e nagla\xc5\xa1ena materijalna izgradnja \xc5\xa1kole, ali pod opatom Eigilom (812.-882.) nastavljena je intelektualna izgradnja \xc5\xa1kole kojoj je posebno pridodao Raban Mauro._NEWLINE_Za opata u Fuldi izabran je 822. godine, te je tijekom njegovog upravljanja opatija napredovala. Zavr\xc5\xa1io je izgradnju koju su zapo\xc4\x8deli njegovi prethodnici, te podigao 30 crkava. Samu opatiju je uresio mozaicima, te opatijsku knji\xc5\xbenicu opskrbio brojnim djelima. Kao opat tijekom politi\xc4\x8dkih turbulencija devetog stolje\xc4\x87a priklonio se Ludoviku Pobo\xc5\xbenom a poslije njegove smrti priklonio se njegovom starijem sinu Lotaru. Kada je nastupio Ludvig Njema\xc4\x8dki oti\xc5\xa1ao je iz Fulde 840. kako mu ne bi morao polo\xc5\xbeiti zakletvu vjernosti. Idu\xc4\x87e godine vratio se u Fuldu a 842. odstupio je sa mjesta opata te se povukao u obli\xc5\xbenji Petersburg gdje se posvetio molitvi i intelektualnom radu. Pomirio se sa carem 845. a 847. godina naslijedio je Otgara na mjestu mainz\xc5\xa1kog nadbiskupa._NEWLINE_Za nadbiskupa Mainza posve\xc4\x87en je 26. lipnja 847. godine. Odr\xc5\xbeao je tri sinode u opatiji sv. Albana, prvu u listopadu 847. godine, drugu u listopadu 848. gdje je osu\xc4\x91ena teorija o predestinaciji koju je zastupao Gottschalk od Orbaisa, te tre\xc4\x87u 852. godine. Umro je 4. velja\xc4\x8de 856. te je pokopan u opatiji sv. Albana. Tijelo mu je poslije preneseno u Halle (Vestfalija) brandenbur\xc5\xa1ki nadbiskup Albrecht._NEWLINE_Raban Maur nazivan je "praeceptor Germaniae", u\xc4\x8ditelj Njema\xc4\x8dke, \xc4\x8dime se izricala njegova u\xc4\x8denost te on slovi kao jedan o naju\xc4\x8denih ljudi svoga doba. Djela su mu teolo\xc5\xa1ka, egzegetska i duhovna, a na njega su se pozivali Petar Damiani i Bernard iz Clairvauxa. Njegova djela zauzimaju \xc5\xa1est svezaka Patrologia Latina. Najpoznatiji mu je himan "Veni Creator Spiritus" (Do\xc4\x91i Du\xc5\xa1e Presveti), u kojem je sa\xc5\xbeeo kr\xc5\xa1\xc4\x87anski nauk o Svetom Duhu.'